|  |
| --- |
| **Tilsynsrapport** |
| Institution: **Kirsebærgården** |
| Dato: 19.04.21 Tilsynsførendes navn: Heidi Sandberg Anmeldt/uanmeldt besøg: Anmeldt |
| Vagtplan: Ok Straffe-og børneattester: Ok Børnelister: Gennemgået med Lise |
| Blåbærstuen Antal børn i alt 14 / i dag: 12 Antal voksne i alt 4 / i dag: 4 hvoraf 2 er uddannet  Solbærstuen Antal børn i alt 16 / i dag: 12 Antal voksne i alt 5/ i dag: 5 hvoraf 2 er uddannet  Brombærstuen Antal børn i alt 30 / i dag: 24 Antal Voksne i alt 5 / i dag: 5 hvoraf 3 er uddannet  Jordbærstuen Antal børn i alt 30 / i dag: 27 Antal voksne i alt 5 / i dag: 5 hvoraf 2 er uddannet |

**Aktuelt:**

Ved dagens tilsyn, taler den tilsynsførende med leder Lise på kontoret, efterfølgende observeres der på de forskellige stuer.

Lise fortæller at der er blevet ansat tre nye medarbejdere pr. 01.08.21 til de nye familiegrupper. Der afventes byggetilladelse, for at de to nye stuer kan færdiggøres.

Det er meningen at der i alt skal være 8 ansatte til to stuer med 5 vuggestuebørn og 17 børnehavebørn på hver stue.

Der er allerede indrette kontor, mødelokale og personalestue i stueetagen af den nye bygning, som ligger i forbindelse med resten af Kirsebærgården.

Lise orienterer tilsynet om udskiftningen af medarbejdere gennem de sidste ca. 10 mdr.

I alt er 6 medarbejdere ophørt. Det har været både naturlig afgang bl.a. grundet flytning, men der er også blevet afskediget nogle medarbejdere pga. uoverensstemmelser og uhensigtsmæssig adfærd.

Lise og Bjarne har begge været på stuerne, når der har manglet medarbejdere. Men der er blevet ansat personale, så der pt. ikke mangler personale på stuerne.

Lise fortæller at trivslen blandt de nuværende medarbejdere er god og de nu ser fremad.

Lise har indført at hver medarbejder har 30 min sparring alene med hende hver måned. Medarbejderne har her mulighed for at vende stort og småt, og det giver samtidig Lise en god fornemmelse af hvad der rør sig hos den enkelte medarbejder, på de forskellige stuer.

I forbindelse med retningslinjerne vedr. Corona, har de i Kirsebærgården indkøbt visirer til samtlige forældre. Disse skal bæres ved aflevering og afhentning.

Pga. Corona har der været en del aflysninger af forskellige arrangementer, bl.a. forældremøder og div. festligheder, som de plejer at invitere til i institutionen.

Der satses på at kunne gennemføre sommerfest sidst i juni, hvis forsamlingsforbuddet tillader det.

**Dagens aktiviteter:**

Der leges på legepladsen/haven. 14 af de store børnehavebørn er ude på tur.

I vuggestuen er nogle af børnene også ude og gå en tur, resten er tilbage i institutionen.

På vej ind gennem legepladsen, observerer tilsynet børn der leger og taler sammen. Nogle af børnene hjælper til med praktiske opgaver, sammen med en voksen. Den voksne guider børnene og de har en god fælles opmærksomhed på aktiviteten.

**Tilsynets observationer og dialog om praksis.**

**1. Sociale relationer**

**— positiv voksenkontakt hver dag**

Observationsguide (Observationsguidens spørgsmål er omdrejningspunkt for tilsynets alm tilsyn.)

Den tilsynsførende anvender følgende spørgsmål i observationerne:

1. Er det pædagogiske personale imødekommende og lydhør overfor børnene?

2. Taler personalet med børnene om deres oplevelser og ideer, bærer samværet præg af interesse for børnene?

3. Er det pædagogiske personale til rådighed og tilbyder sin hjælp, når barnet er usikkert, bange eller ked af det?

4. Er personalets sprog og handling tilpasset barnets udtryk, og viser personalets handling overfor barnet, at barnets perspektiv er forstået?

5. Er personalets engagement og opmærksomhed rettet mod børnene snarere end mod kollegaerne?

**Observationsbeskrivelse:**

På en af vuggestuestuerne observerer tilsynet under hele måltidet.

Personalet synger en sang og tænder lys. Børnene virker begejstrede for at det nu er tid til frokost.

Børnene taler om maden og ordet *pasta* blive nævnt mange gange, for at fortælle de voksne at de gerne vil have pasta.

Et af de mindre børn viser glæde ved at hæve armene op over sit hoved og bliver mødt af smil og anerkendelse af den voksne der sidder lige overfor barnet.

En af de voksne spørger de børn der har været på tur: ”Så I nogle dyr på turen?”, ”Ja” siger et af børnene, ”vi så en stor snegl” Den voksne siger: ”sneglen kan spise af bladene” barnet siger pludselig ”den har ingen mund”. Den voksne svarer ”Nåå, tror du ikke sneglen har en mund”.

Barnet er tydeligvis optaget af samtalen og den voksnes fulde opmærksomhed er rettet mod barnet. Samtalen fortsætter og går over i et andet emne.

Det observeres flere gange at de voksne udvider samtalerne med børnene, bruger deres gestik og hænder til at forklare og tale med børnene.

De voksne har fokus på børnene og selve måltidet.

Da måltidet er slut, skal børnene gøre sig klar til at sove. De store henter selv en kurv, hor de kan putte deres tøj ned i. De små skiftes på badeværelset og puttes derefter ude i barnevognene.

Det er tydeligt, at børnene er trygge ved rutinerne. De ved lige hvad de skal og de mindste børn bliver guidet af en voksen.

**Status**

Ny indsats:

Tilpas indsats:

Vedligeholdt indsats: Tilsynet vurderer at ved dagens observationer, opleves personale der har fuld fokus på børnene. De virker imødekommende og grundlæggende interesserede i børnene, personalets adfærd forekommer konsekvent.

Grundstemningen i børnene virker til at være glad og tryg.

**2. Inklusion og fællesskab**

**— børne- og ungefællesskaber til alle**

Observationsguide (Observationsguidens spørgsmål er omdrejningspunkt for tilsynets alm tilsyn.)

Den tilsynsførende anvender følgende spørgsmål i observationerne:

1. Er der adgang til forskellige legemuligheder fx rolleleg, regelleg, konstruktionsleg og fysisk udfordrende leg?

2. Hjælper det pædagogiske personale de børn, der sidder passivt, går formålsløst rundt og/eller forstyrrer legen for andre med at blive involveret i leg eller konstruktiv aktivitet? Er der balance mellem voksen- og børneinitierede aktiviteter?

3. Hjælper det pædagogiske personale børnene med at løse konflikter, hvis de ikke selv kan, ved at tale om, hvad der skete?

4. Sørger det pædagogiske personale for at børnene inddrages i dagligdagens opgaver og rutiner?

5. Bærer samværet mellem børnene præg af, at alle børn er med i børnefællesskaber med positive barn-barn relationer?

**Observationsbeskrivelse:**

Tilsynet er ved dagens tilsyn inde på den anden vuggestuestue, her er de store ved at være klar til middagslur efter de har været ude på badeværelset. Herefter går de ind på stuen med en voksen. Der bliver tændt et stearinlys, og fortalt et kort eventyr, med tilhørende små dukker og dyr.

Det observeres, at nogle af børnene hvisker og gentager den voksnes ord, børnene virker til at være meget optagede af det lille eventyr. De sidder tæt ved siden af hinanden på et tæppe på gulvet, og kigger også på hinanden.

Da eventyret er slut, er det sovetid, og børnene lægger sig alle hen på deres madrasser.

Ved en observation på en af børnehavestuerne, har personalet igangsat nogle sanglege.

Børnene sidder i en stor rundkreds og leger/synger. Alle børn deltager. Det observeres at et enkelt barn har udfordringer ved aktiviteten. Barnet sidder sammen med en voksen, og er uroligt. Den voksne forsøger at guide barnet og peger på og fortæller hvad de er i gang med. Tilsynet tolker dette, som om medarbejderen forsøger at inddrage barnet i fællesskabet.

Denne observation fortæller om en voksen-initieret aktivitet, men selvom aktiviteten er voksen styret, så er der et element af medbestemmelse for børnene, da det er en leg, hvor de kan vælge nogen ud i rundkredsen, der har en rolle.

Ved et kig rundt på stuen, ser tilsynet at indretningen er udformet, sådan så børnene har mulighed for både fordybelses lege i små kroge, og mere aktive lege, hvor der er mere gulvplads.

Der er desuden tilgængeligt udklædningstøj, forskelligt legetøj på hylder og i kurve.

**Status**

Ny indsats:

Tilpas indsats:

Vedligeholdt indsats: Det vurderes at personalet i Kirsebærgården arbejder aktivt med at sørge for inkluderende fællesskaber for alle børn. Der observeres ikke børn der virker triste eller udenfor fællesskabet. Denne praksis virker til at forekomme konsekvent hos alle observerede medarbejdere ved dagens tilsyn.

**3. Sprogindsatsen**

**— muligheder gennem sprog**

Observationsguide (Observationsguidens spørgsmål er omdrejningspunkt for tilsynets alm tilsyn.)

Den tilsynsførende anvender følgende spørgsmål i observationerne

1. Understøtter det fysiske læringsrum børnenes sproglige udvikling (plakater, billeder, dekorationer, dokumentation mv.)? Er der materialer (fx bøger, spil og klæd-ud-tøj) tilgængelige for børnene, og inviterer ruminddeling og indretning til forskellige lege og aktiviteter, herunder sproglig interaktion mellem børnene (fx læsekrog, malerværksted, rytmikrum)?

2. Er der gode betingelser for kommunikation i form af en god fordeling af voksne og børn, opdeling i mindre børnegrupper og et lavt støjniveau?

3. Arbejdes der systematisk med sprogunderstøttende strategier, og finder der samtaler sted mellem børn og voksne, hvor den voksne bevidst ”udvider” og ”strækker” børnenes sprog?

4. Tilpasser de voksne deres sprogbrug til det enkelte barn med fokus på nærmeste udviklingszone?

5. Lægges der vægt på i den daglige praksis, at der leges med sprog gennem fx rim, remser, sprogleg/sprogfjolleri, sang/sanglege eller læsning?

**Observationsbeskrivelse:**

Tilsynet er med under noget af måltidet hos en af børnehavestuerne.

Der virker til at være en god og rolig stemning blandt børnene og personalet.

Det observeres at en af personalet sidder og snakker med børnene ved hendes bord. De er inde på forskellige emner, bl.a. taler de om børnenes fødselsdage, søskendes fødselsdage og gaver.

Alle børnene er deltagende rundt om bordet og den voksne virker interesseret og engageret i samtalen.

Den voksne laver også lidt sjov med børnene og sørger for at tilpasse sig, hvad enten det er et af de mindre børn eller større børn, der selvsagt har en brederes sprogforståelse.

Opdelingen ved de forskellige borde, fordrer til små hyggelige samtaler, hvor det virker til at alle bliver hørt og set af de voksne.

Der synges en sang ved afslutningen af måltidet, personalet venter på at samtlige børn er klar til at synge med.

Efterfølgende bliver der valgt nogle børn ud til at tage ud af bordene. De voksne hjælper og guider børnene.

Tilsynet ser forskellige små kroge i indretningen af stuen. Der virker til at være mulighed for diverse lege, hvad enten børnene har brug for plads eller en sofa til at læse bøger med en voksen.

Da Kirsebærgården er en Steiner institution, forekommer der ikke synlig dokumentation der fx vedr. læreplaner, børne fabrikerede tegninger eller kendte figurer/tal/bogstaver på plakater el.lign. I stedet er alle stuer hjemligt og æstetisk indrettet med englebilleder, lys, små plateauer/opstillinger i vinduerne med figurer, blomster eller krystaller.

**Status**

Ny indsats:

Tilpas indsats:

Vedligeholdt indsats: Det vurderes at personalet giver børnene muligheder for at udvikle deres sprog i det daglige. Som ved dagens observation under måltidet, virker personalet interesserede og hjælper børnene med at udfolde deres egne fortællinger. Praksissen forekommer konsekvent hos de observerede medarbejdere under dagens tilsyn.

**Andet:**

Tilsynet afventer byggetilladelsen og færdigetableringen af de nye stuer, før der kan laves et sikkerhedstjek af lokalerne.

**Samlet vurdering og opfølgning:**

Det vurderes at den samlede status på praksis og pædagogik i Kirsebærgården kan vedligeholdes.

Det pædagogiske personale virker til at arbejde struktureret og i børnehøjde. Der er skabt gode læringsmiljøer og børnene virker til at trives og udvikle sig, i samspil med hinanden og personalet.